
REZUMAT - Muzicianul profesionist de muzică clasică experimentează o relaţie strânsă şi deseori inseparabilá 
între viaţa sa personală şi cea profesională. Acest lucru se datorează faptului că performanţa artistică solicită o 
implicare emoţională puternică, un proces psihologic intens şi un devotament fizic constant. Pe lângă pregătirea 
artistică, muzicienii dobândesc, implicit, mai multe roluri organizatorice, care le afectează sănătatea mintală, fapt 
care duce la un dezechilibru emoţional. În rândul muzicienilor se înregistrează anxietate de performanţă muzicală, 
depresie, precum şi alte afecţiuni îngrijorătoare, al căror număr este în creştere. Afectiunile sunt asociate cu stres, 
frica de eşec şi perfectionism. Majoritatea muzicienilor nu cunosc mijloace şi tehnici care să îi ajute să facă faţă 
problemelor, drept pentru care se recomandă introducerea unor metode de preventie. De asemenea, depistarea si 
înţelegerea factorilor de risc ar contribui la creșterea constientizárii în legătura cu afecțiunile la care aceștia sunt 
predispuşi. Studiile au dovedit că printre metodele benefice se numără rezilienta, mindfulness şi psihologia 
pozitivă, care, spre deosebire de psihologia tradițională orientată spre deficit, se concentrează pe momentele 
prezente şi aspectele pozitive ale fiinţei umane. 

Cuvinte cheie: muzicieni clasici profesionişti, bunăstare, anxietate, performanță muzicală, rezilientá, psihologie 
pozitivă. 


1 Sănătatea emoţională 


Sănătatea emoţională cuprinde gândurile, emoţiile noastre şi modul în care reuşim să le gestionám în diversele 
situaţii de zi cu zi. Este vorba despre sentimentul nostru de bunăstare, despre capacitatea de a face față 
evenimentelor, provocărilor şi incertitudinilor vieţii, dar şi despre modul în care ne recunoaștem propriile emoții 
şi pe ale altora, din dorinţa de a trăi echilibrat. 

Deşi am putea crede că preocuparea pentru starea de bine a individului societăţii este un concept ce a evoluat 
în ultimele două decenii, datorită vizibilitátii primite baza dezvoltării conceptului de stare de bine se regăseşte în 
valorile filozofilor greci, care făceau referire la fericire, semnificație şi virtuţi. Oficial, termenul de bunăstare 
(wellbeing) a fost introdus pentru prima dată de Organizaţia Mondială a Sănătăţii în 1948: „Bunăstarea cuprinde 
calitatea vieţii şi capacitatea oamenilor si a comunităţilor de a contribui la viață cu un sentiment de semnificație 
şi scop. Concentrarea asupra bunăstării sprijină urmărirea distribuţiei echitabile a resurselor, a prosperității 
generale şi a sustenabilităţii”! (tr. n.). 

Literatura ultimelor decenii s-a preocupat îndeaproape de bunăstarea emoţională, din perspectiva capacităţii 
proprii de a produce emoţii si stări pozitive: „Bunăstarea este integrarea completă a corpului, minții şi spiritului — 
realizarea că tot ceea ce facem, gândim, simțim şi credem are un efect asupra stării noastre de bine”? (tr. n.). 

Absența furiei, a tristetii, a frustrării sau a anxietátii nu reprezintă în mod obligatoriu o viaţă sănătoasă 
emotional, ci mai degrabă felul in care reusim să facem faţă acestora şi situațiilor declanşatoare reprezintă o 
balanță emoţională sănătoasă. Astfel, sănătatea emoţională şi, implicit, starea de bine încadrează nevoia de 
autocunoaştere, cu ajutorul căreia se pot preveni şi gestiona, dar şi împărtăşi situaţiile declanşatoare de stări 
nedorite. 

Privită ca fiind una din cele mai vechi forme de împărtăşire a stărilor interioare, muzica defineşte culturi din 
întreaga lume. Prin diversele ei funcții, forme şi structuri, muzica contribuie la definirea societăţii, la conectarea, 
interacţiunea şi incluziunea socială, la sănătatea şi bunăstarea populației. 


A. Postu 
Universitatea de Arte 
Berlin, Germania 


email: angelica.postu(a)muzicoterapie.com 


! „Well-being encompasses quality of life, as well as the ability of people and societies to contribute to the world in accordance with a sense 
of meaning and purpose.", in: Health Promotion Glossary of Terms 2021, 10. 

2 Wellness is the complete integration of body, mind, and spirit — the realization that everything we do, think, feel, and believe has an effect 
on our state of well-being." in: Anderson, 7he 22 Non-Negotiable Laws of Wellness. 

Oamenii interacționează cu muzica încă din stadiul prenatal, în mod perceptiv, ascultând din momentul în care 
s-a format auzul. Mai târziu, ea capătă şi rol de exprimare a creativităţii prin compoziţie şi prin cântatul activ la 
un instrument sau prin cântul vocal. Beneficiile prezenţei muzicii în viaţa de zi cu zi sunt măsurate, printre altele, 
în raport cu dezvoltarea limbajului, a comunicării şi cea socială, precum şi cu reducerea stresului şi a exprimării 
emotionale. Muzica poate fi folosită cu indicație de tratament în cadru muzicoterapeutic, sau, aşa cum este folosită 
cel mai frecvent — instinctiv. În spațiul cotidian, muzica este asociată deseori cu o oază de linişte si relaxare, 
alteori, cu un activator de energie şi voie bună sau ca un proces de exprimare artistică. 

În cazul celor care aleg ca muzica să fie nu numai o sursă de relaxare si bucurie, ci însăşi cariera profesională, 
efectele pozitive ale muzicii alunecă pe un plan secundar. Astfel, metoda de lucru este însăşi muzica. Acest parcurs 
se dovedeşte a fi în cele mai multe cazuri asociat cu o stare de spirit fragilă, cu nenumărate incertitudini şi anxietáti 
legate de performanţa artistică. Studiile care analizează afecțiunile muzicienilor de muzică clasică profesionişti 
au luat în calcul factori economici, sociali şi personali. Acestea au scos la iveală mărturii îngrijorătoare despre 
distructivitatea mintală şi emoţională din spatele unei cariere în muzică şi au prezentat dovezi pentru care „atât 
rezilienta, cât şi sănătatea fizică ar putea servi drept factori de protecție împotriva acestor probleme de sănătate 
mintală» (tr. n.). 


1.1. Afectiuni si cauze 


Istoria muzicii academice documenteazá vieti ale numerosilor instrumentisti si compozitori, care s-au confruntat 
cu dezechilibre emotionale, fie cá acestea au fost diagnosticate sau nu. Ludwig van Beethoven, Robert Schumann, 
Piotr Ilici Ceaikovski, Serghei Rahmaninov, Hector Berlioz, Mikhail Glinka sau Anton Bruckner sunt doar câţiva 
dintre muzicienii care au manifestat o vulnerabilitate psihică şi emoţională pe care au mentionat-o în jurnalele si 
scrisorile lor. 

În viața umană muzica se integrează încă din stadiul prenatal. Pe parcurs, muzica ocupă un loc artistic-creativ 
în spaţiul educaţional, recreativ, comunitar, precum şi în cel terapeutic. 

În contrast cu efectele terapeutice ale muzicii, care contribuie la starea de bine, aşa cum sunt ele menționate 
încă din scrierile biblice, şi cu dezvoltarea muzicală, care are beneficii cognitive, sociale şi emoţionale, cei care 
studiază si îşi doresc o carieră în muzică suferă deseori de o deteriorare a bunăstării. Cu toate acestea, atenţia 
mass-mediei şi a cercetărilor de specialitate se concentrează pe impactul muzicii asupra ascultătorului şi a întregii 
experienţe de percepție a muzicii, şi nu asupra celui care o produce sau o interpretează. 

Muzicienii profesioniști, de la studenţii universităților de muzică, până la cei angajaţi sau liber-profesionisti, 
reprezintă un segment al populaţiei ce riscă să sufere de probleme de sănătate mintală, mai frecvent şi în creştere 
în comparaţie cu persoanele de alte profesii. Cel mai amplu sondaj dedicat muzicienilor profesionişti a fost 
completat de către 2211 participanţi, dintre care 71% sunt afectaţi de anxietatea de performanță, dar si de tulburări 
de alimentaţie, niveluri înalte de stres şi afecțiuni musculo-scheletice, toate acestea influențând negativ existența 
si, implicit, cântatul la instrument“. Cauzele sunt multiple, iar în centrul provocărilor, al stresului psihic şi al 
nesigurantelor legate de viitor se află deseori dificultatea de a separa mediul profesional de cel personal. Acest 
fapt este influenţat de componenta emoţională înaltă a implicării pe care o solicită performanţă artistică. 


2 Procesul de formare artistică 


Trecerea de la învățământul liceal la cel superior reprezintă un prag, care aduce de la sine schimbări majore în 
viața muzicianului. Comparativ cu muzicienii profesioniști, care au deja un loc de muncă stabil, studenţii la muzică 
semnalează mai multe simptome specifice anxietátii şi depresiei. 

Specializarea la instrument este timpurie şi intensă, iar ea devine un stil de viaţă pentru elevul care este 
acompaniat, în cele mai multe cazuri, îndeaproape, de către profesorul de instrument. Literatura de specialitate 
dedicată muzicienilor profesionişti face foarte puţină referire sau deloc la relaţia intensă care se dezvoltă între 
profesorul de instrument şi elev/student pe parcursul anilor. 

Muzicienii relatează despre elemente de co-dependentá, control, precum şi lipsa unor granite în afara orelor 
de instrument. Subiectele vieţii personale sunt deseori dezbătute şi analizate, iar acestea devin potenţiale elemente 
negative, care declanşează reacții ale profesorilor, ce ar putea fi interpretate ca fiind posesive. Profesorul de 
instrument reprezintă nu doar un pedagog şi un mentor muzical, ci şi o autoritate, care se implică şi în structura 
vieţii de zi cu zi a elevului. Deseori, profesorul de instrument preia sarcina de a găsi şi promova motivaţia pentru 
studiul intens. Elevul, ca reacţie la cerinţele si aşteptările înalte, riscă să dezvolte sentimente de slăbiciune și frică, 


3 „Both resilience and physical health might serve as protective factors against these mental health issues.”, in: Kegelaers, Schuijer si Oudejans, 
„Resilience and Mental Health Issues in Classical Musicians...", 1273-1284. 
^ Gross si Musgrave, Can Music Make You Sick?, 33. 

din teamă de a nu dezamági. Mai târziu, când relaţia se încheie, în viața muzicianului se declanşează momente de 
incertitudine, acesta fiind nevoit să fie responsabil, să înveţe să se structureze şi să îşi nutrească motivaţia. 

Pregătirea muzicală la nivel înalt solicită abilităţi şi calități complexe, de la anduranţă, concentrare, memorie 
şi coordonare fizică, vizuală şi auditivă, la sensibilitate, comunicare emoţională, creativitate şi fantezie. 

În mediul muzicienilor profesionişti au loc procese de comparare a carierelor şi a performanţelor scenice, fapt 
care creşte competiţia şi, totodată, şi intensitatea stresului psihic. Spiritul competitiv, expunerea frecventă la 
examene şi concursuri, intensitatea autoevaluărilor declanșează o tendință perfectionistá propice instalării 
anxietátii. Factorii de risc se identifică în primul rând în categoriile de gen, femeile fiind, după cum o arată 
cercetările, mai afectate decât bărbaţii. Declanşările cele mai semnificative ale afecțiunilor emoţionale legate de 
interpretarea muzicală au loc în perioada pubertăţii, urmând ca mai târziu ele să fie intensificate de presiunea 
cauzată de concursurile pentru un loc de muncă. 

Experienţa de viaţă si cea profesională par să influenţeze pozitiv atitudinea în fata provocărilor artistice, astfel 
încât muzicienii cu vârste înaintate prezintă un procentaj scăzut de afecţiuni mintale şi/sau emoţionale raportate 
la profesiile şi activitatea din domeniul muzical. Obţinerea performanţei artistice implică ani întregi de 
devotament, dăruire şi sacrificii, atât la nivel social, cât şi la nivel personal. Cercetătorii se referă la dezvoltarea 
talentului în domeniile artelor şi sportului ca la un proces îndelungat şi solicitant, care poate să aibă loc doar 
într-un mediu de învăţare care să stimuleze motivaţia si inspiratia?. Tradițiile şi cultura influenţează acești factori, 
precum şi mentalitatea specifică unei țări. 

Impactul pe care îl au mediile sociale asupra bunăstării muzicienilor este deseori şi unul negativ, contribuind 
la creșterea momentelor de incertitudine si de punere în balanță a reușitelor, comparativ cu succesele prezentate 
pe platformele de socializare. În acelaşi timp, componenta networking-ului este semnificativă pentru muzicieni, 
contribuind la informare, socializare, posibilități de colaborare şi promovare. 

Procesul motivational trebuie să fie ghidat şi susținut de profesori şi traineri specializați pe probleme specifice 
muzicienilor. Fiecare student şi artist în formare trebuie să fie încurajat să parcurgă procese de explorare a sinelui, 
care să fie reflectate în context de feedback şi care să contureze pozitiv stima de sine. Sacrificiul personal, care 
constă în primul rând în numărul mare de ore dedicate studiului la instrument, în căutarea perfecțiunii tehnice si 
interpretative, împiedică o sănătate mintală echilibrată. Consecințele izolării din timpul orelor de studiu în poziţii 
defectuoase şi incomode se pot manifesta prin: afecţiuni musculo-scheletale, suprasolicitări musculare sau noduli 
pe corzile vocale. Durerile fizice şi problemele de auz sunt asociate, la rândul lor, cu un risc crescut de simptome 
de depresie şi anxietate, consum de substanţe sau chiar tulburări de personalitate. 

Deşi muzicienii manifestă simptome specifice tulburărilor afective precum fobia sau depresia, majoritatea 
studiilor efectuate până în prezent se concentrează pe tulburări specific muzicale, precum presiunea din dorința 
de a crește nivelul de performanță şi anxietatea de performanţă muzicală. Constientizarea cá şi factorii psihosociali 
joacă un rol important în manifestările emoţionale negative ale muzicienilor a condus la realizarea unor studii de 
o complexitate mai înaltă, care evidenţiază importanţa unor aspecte ce tin de stabilitatea financiară, echilibrul 
familial, autenticitatea muzical-interpretativă şi compromisurile comerciale. 

Tulburările de sănătate mintală înregistrate în studiile din ultimii ani observă o prevalentá a simptomelor de 
anxietate şi depresie care se află în creştere. Deși studiile în această direcție sunt încă limitate, nivelul de studii 
superioare este asociat cu o predispozitie la cerinţe psihologice şi psihosociale complexe, fapt care poate să 
contribuie la destabilizarea sănătăţii mintale. Acest fapt este potenţial cauzat de faptul că „învăţământul superior 
este însoţit de o serie de cerinţe psihologice (de exemplu preocupări academice, incertitudine profesională) şi 
psihosociale suplimentare (de exemplu despărţirea de casă, noi grupuri de prieteni)"* (tr. n.). 

În cazul muzicienilor, factorii sociali si geografici joacă un rol important, deoarece multi dintre aceștia 
părăsesc oraşul natal, în unele cazuri încă de la intrarea la liceu, fiind nevoiţi să se adapteze unui mediu nou, unui 
mentor muzical nou, unui nou cerc de prieteni şi unor noi condiţii de hrană şi odihnă. 

În egală măsură, muzicienii non-clasici înregistrează rate înalte de depresie, anxietate si consum de alcool. În 
mod firesc, muzicienii evită concertele şi se tem de acestea atunci când suferă de anxietate de interpretare 
muzicală. În timpul cântatului, muzicienii experimentează simptome fiziologice ale stresului, precum creşterea 
ritmului cardiac, transpiratie sau fenomenul mâinilor reci, simptome comportamentale, ca şi cântatul unor note 
greşite şi simptome emotionale, care activează suferință îndelungată şi stări de nesiguranță. 

Un studiu recent efectuat pe muzicieni de muzică clasică, dar şi de alte genuri, a evidenţiat că „bunăstarea 
mintală a fost mai precară în cazul muzicienilor care percepeau muzica drept principala lor carieră” (tr. n.), în 
funcţie de succesul pe care îl au şi dacă activează ca solişti sau artişti principali. Astfel, muzicienii care activează 


5 Haraldsen et al., „Thriving, Striving, or Just Surviving?", 109. 

é „higher education is accompanied by a number of additional psychological (e. g., academic concerns, professional uncertainty) and 
psychosocial demands (e. g., separation from home, new friend groups)", in: Kegelaers, Schuijer si Oudejans, „Resilience and Mental Health 
Issues in Classical Musicians ...", 1279. 

7 „Mental wellbeing was poorer in musicians who viewed music as their main career.”, în: Loveday, Musgrave si Gross. „Predicting Anxiety, 
Depression, and Wellbeing in Professional and Nonprofessional Musicians", 517. 

solo sau au funcţii principale au înregistrat comparativ cu ceilalți muzicieni, rezultate mai înalte la testele ce indică 
depresie şi anxietate, precum şi o scădere a bunăstării emotionale. 

Înainte de a apela la ajutor, muzicienii recurg deseori la beta-blocante, ca intervenţie pentru reducerea stării 
de anxietate înaintea şi în timpul concertelor, multi dintre aceștia conştientizând însă că medicamentele nu pot să 
rezolve cauza simptomelor resimtite şi că există riscul ca ei să experimenteze şi efecte adverse ale tabletelor 
beta-blocante (de exemplu Propanolol), printre care se numără: senzaţie de oboseală, ametealá, degete reci la 
mâini şi picioare, afectarea calității somnului şi uscarea cavităţii bucale. 


3.1. Preventie şi tratare 


Cea mai puternică recomandare este puterea preventiei. O înţelegere elementară a sănătății mintale si a unor 
noţiuni de autoreflectie şi dezvoltare personală pot contribui la un parcurs echilibrat, chiar si în situații dificile. 
Muzicienii profesionişti trebuie să fi parcurs un training despre importanţa autocunoasterii şi a promovării 
bunăstării pentru a putea folosi diferite strategii de gestionare a stresului, a anxietátii şi a motivaţiei. 
Printre metodele benefice pentru tratarea anxietăţii la muzicieni, terapia ocupationalá si terapia cognitiv 
comportamentală, studiile din ultimii ani încurajează folosirea unor intervenţii specifice pentru bunăstarea 
emoţională: tehnica de mindfulness, a conştientizării stării interioare, rezilientá şi aplicaţii din psihologia pozitivă. 


3.2. Psihologia pozitivă şi impactul asupra muzicienilor 
Eliminarea simptomelor negative asociate cu performanţa artistică nu aduce de la sine schimbări automate în 
starea de spirit sau bunăstarea generală a muzicianului. Metodele de psihoterapie se concentrează în mare parte 
pe defectele umane, depăşirea deficienţelor, acceptarea esecurilor si prelucrarea traumelor. Cei mai multi 
muzicieni sunt însă conştienţi de impactul pe care îl poate avea un concert reuşit sau împlinirea interioară la 
finalizarea unui repertoriu mult lucrat, drept pentru care şi cumulul experienţelor pozitive contribuie la diminuarea 
anxietátii asociate cu performanţa pe scenă. În cazul acestora, este necesar un proces de auto-reflectie, prin care 
se recunosc factorii care au contribuit la obţinerea unei experienţe muzicale pozitive. 

Psihologia pozitivă, o ramură a psihologiei care s-a dezvoltat puternic în ultimii douăzeci de ani, se 
concentrează pe metode preventive, înțelegerea emoțiilor pozitive şi a potenţialului uman. Făcând abstracţie de 
prezenţa unei afecțiuni psihice sau a unor factori de stres, psihologia pozitivă, ce a fost menţionată încă din 1954 
de către Maslow, unul din fondatorii psihologiei umaniste, caută să se concentreze pe abilităţile şi punctele umane 
forte. 

Concentrándu-se pe bunăstare, entuziasm, aspiraţia către fericire si căutarea sensului vieții, psihologia pozitivă 
are ca obiectiv „explorarea a ceea ce face ca viața să merite să fie trăită şi crearea condiţiilor care să permită o 
viaţă demnă de a fi trăită” (tr. n.), îndreptând oamenii către descoperirea atuurilor şi a punctelor forte. Schimbarea 
de perspectivă negativă către o viziune pozitivă nu doar îmbunătăţeşte calitatea vieţii, ci şi salvează energia 
consumată din dorinţa de a repara şi schimba comportamente şi defecte. 

Psihologia pozitivă îşi propune mai mult decât rezultate de scurtă durată, urmărind o evoluţie înfloritoare pe 
termen lung, precum si aspiraţia către dezvoltarea continuă a potenţialului uman. 

Pentru conştientizarea factorilor care influenţează pozitiv bunăstarea, psihologul Martin Seligman, „părintele” 
psihologici pozitive, a elaborat un model de încadrare şi urmărire a acestor factori, denumit PERMA. 
Componentele modelului urmăresc cinci factori pentru o viaţă mai bună: prezența stării pozitive (emoţii pozitive), 
dezvoltarea propriilor puteri (angajament), oportunitatea unei conexiuni autentice (relații), şansa de a face o 
schimbare semnificativă (sens) şi capacitatea de a obţine lucruri care contează (împlinire/realizare). Acest concept 
poate fi baza bunăstării şi a satisfactiei personale si o foarte bună metodă de a activa motivaţia şi a părăsi stagnarea 
în momente de cumpănă. 

Aplicarea acestui model stimulează autodescoperirea şi înțelegerea principiilor de viață care definesc 
funcționarea fiecăruia în spaţiul social. Elementele de care are nevoie un artist să poată evolua şi performa trebuie 
să includă creativitate, curiozitate, inspiraţie, pasiune pentru a învăţa şi a experimenta, toate contribuind la 
dezvoltarea unui orizont cât mai larg, cu o bază ancorată în sine. 

O performanţă muzicală reuşită este un cumul al unui stil de viață, care include grijă de sine fizică şi psihică. 
În procesul de studiu la instrument sunt necesare metode aplicate cu intenţie şi conştientizare: concentrare ridicată, 
atenţie, implicare emoțională si percepţie corporală si auditivă, cunoaşterea partiturii şi a elementelor stilistice 
precum și procese de reflecţie în urma studiului sau a încheierii performanțelor scenice. În acelaşi timp, nivelul 
optim de excitare specifică, ce activează circulația sangvină, este atins când muzicianul se află în clipa de flow, 
cea care contopeste atenţia şi concentrarea. Acest fapt confirmă că starea completă de absorbţie se întâmplă atunci 


8 „Exploring what makes life worth living and building the enabling conditions of a life worth living”, în: Seligman, Flourish. 

când „cu cât angajamentul general față de muzică este mai mare, cu atât fenomenul de flow este experimentat mai 
intens"? (tr. n.). 


3.3. Rezilienta 


O serie de factori descoperiți de cercetători promovează dezvoltarea rezilientei la muzicienii profesioniști, 
încurajând studiile în această direcţie. Rezultatele pozitive despre efectele rezilientei se extrag din studii şi articole 
din domenii variate, spre exemplu: psihologia sportului sau artele vizuale. 

Asociaţia Americană de Psihologie defineşte rezilienta ca fiind procesul şi rezultatul adaptării cu succes la 
experienţe de viaţă dificile, traumatizante sau solicitante, în situații dificile cauzatoare de stres si dificultăți 
existențiale (de exemplu financiare). Această adaptare are loc în special prin flexibilitate mintală, emoţională şi 
comportamentală şi prin aclimatizarea la cerinţele externe si interne. Se consideră că rezilienta se poate exersa, 
dacă este aplicată frecvent în situaţii solicitante sau în urma unor eşecuri, eficientizând procesele de recuperare şi 
dezvoltare printr-o adaptare strategică a sinelui. 

Dezvoltarea rezilientei înseamnă si provocarea mentalului, antrenarea unor abilități psihologice, care să 
contribuie la depistarea efectelor negative ale stresului şi ale gândurilor dăunătoare cauzate de acestea. Procesul 
de rezilientá nu înseamnă doar atingerea recuperării, ci şi dezvoltarea personală care are loc odată cu aceasta. 

Prin dezvoltarea abilităților psihologice se urmăreşte reducerea anxietăţii, folosind intervenţii concrete de 
lucru: setarea unui scop, tehnici de relaxare şi tehnici de vizualizare. 

Această structură poate să modeleze procesul de studiu într-o formă eficientă. Pe parcursul antrenării 
rezilientei are loc conştientizarea faptului cá diverse aspecte de viaţă, personale, profesionale şi sociale, pot fi 
controlate, modificate şi conduse spre un proces de evoluţie, astfel încât bunăstarea socială şi emoţională să se 
amelioreze, să crească. 

Rezilienta poate fi privită ca un mușchi ce se dezvoltă prin perseverenţă şi intenţie, fără scopul de a anula 
existenţa stărilor de frică şi neliniște, ci cu scopul de a putea face față acestora. 

La baza rezilientei stau patru elemente de bază: conexiune, bunăstare, gândire sănătoasă şi sens. 

Prioritizarea relationárilor umane, de prietenie şi familie, dozeazá energia şi o investește în conexiuni 
valoroase, într-un cerc de oameni apropiaţi care să ofere stabilitate, încredere, susținere şi un sentiment de 
apartenenţă. Grija de sine consecventă înseamnă contribuţia la starea de bine fizică, psihică şi emoţională. Pentru 
că stresul şi anxietatea ne afectează bunăstarea pe toate planurile, este necesară o grijă de sine constientizatá, prin 
alimentaţie sănătoasă, hidratare, odihnă şi exerciţii fizice regulate. 

Este dovedit că atât rezilienta, cât şi sănătatea fizică ar putea servi ca factori de protecţie împotriva simptomelor 
de depresie şi anxietate'?. Mai mult, practicile de conștientizare a stării interioare (mindfulness), yoga, meditaţie, 
rugăciune sau păstrarea unui jurnal sunt considerate, de asemenea, factori care contribuie la întărirea rezilientei. 
Acestea se aleg în funcţie de personalitatea fiecărui individ. Important este să aibă loc un proces de explorare, 
care să răspundă la întrebarea: ce practică de relaxare îmi face mie bine? Aceste practici nutresc gândirea pozitivă 
şi recunoştinţa şi alungă gândurile negative. 

Găsirea unui sens în studiul la instrument şi planificarea activităţilor artistice contribuie la o direcție mai clară 
spre ceea ce se doreşte a fi realizat. Stabilirea unor obiective realiste în procesul de studiu facilitează atingerea 
scopului (de exemplu: finalizarea unei piese muzicale). De asemenea, concentrarea pe sarcini, care sunt 
realizabile, ajută ca procesul să fie clar, iar folosirea timpului să fie eficientă (de exemplu: cât timp am la dispoziție 
şi ce pot să fac în acest timp?). 


Concluzii 


Sănătatea emoţională a muzicianului clasic profesionist poate să fie menţinută prin metode preventive de 
informare, susținere şi antrenament. Cunoscând faptul că fiecare ființă umană are slăbiciuni şi defecte, este 
important ca focusul să se îndrepte şi către punctele personale forte şi aptitudinile pozitive. 

Programele de preventie pentru muzicieni, care s-au dezvoltat în ultimele decenii, au implementat în școli si 
universități materii care îmbină educaţie psihologică, seminarii de gestionare a propriilor emoţii premergătoare şi 
ulterioare performanţei artistice, tehnici de relaxare, de poziţie scenică şi exerciţii fizice. 

O viaţă emotional sănătoasă înseamnă capacitatea de a integra elemente de rezilientá, psihologie pozitivă si 
mindfulness, de a privi în perspective interioare şi exterioare, de a îndepărta gânduri iraționale şi prăpăstioase şi 
de a accepta schimbările drept o constantă a vieții. 


9 The higher the overall engagement with music, the more intense the experienced flow", în: Loepthien si Leipold, „Flow in music 
performance and music-listening ...", 122. 
10 Kegelaers, Schuijer si Oudejans, „Resilience and Mental Health Issues in Classical Musicians...". 

Mentinerea gândirii sănătoase are loc prin lucrul constant la un stil de viață sănătos pe toate planurile: fizic, 
psihic şi emoţional. Optimismul, acceptarea, încrederea şi recunoştinţa sunt aspecte esenţiale pentru starea de bine 
şi o viaţă echilibrată. 

